'Avengers: Endgame' laat die geld inrol | Netwerk24
'Avengers: Endgame' laat die geld inrol
In minder as twee weke het die nuwe fliek Avengers: Endgame reeds meer geld by kaartjiekantore verdien as enige ander fliek in die geskiedenis – behalwe Avatar.
Avengers het in 11 dae $2,188 miljard wêreldwyd gemaak wat dit die fliek maak wat die $2 miljard-kerf die vinnigste tot nog toe verbygesteek het. Dit het Avatar, die vorige houer van dié rekord, 49 dae gevat. Dit was in 2009 toe fliekkaartjies baie goedkoper was as deesdae, berig Variety.
Avatar, die futuristiese fliek wat hom afspeel op die planeet Pandora, is in 2009 uitgereik en het agt maande in groot teaters gespeel, langer as enige ander fliek.
"Avengers is nie 'n een-naweek-wonderwerk nie," het Paul Dergarabedian, 'n senior analis van Comscore, aan CNN Business gesê.
Volgens hom is gehore "gevange geneem deur die storie, die karakters en die belangrikheid" van die Avengers se epiese einde.
Dergarabedian dink Avengers: Endgame het 'n kans om Avatar heeltemal van sy kroon te ontneem deur die grootste inkomste te verdien van enige fliek ooit.